Stand Up and Shout: I am a Viking! Концертът на Jeff Scott Soto в София | The Man On The Silver Mountain
← Вестник „млЪк!“
Смъртта →
Във вторник, на 18.03.2008, в клуб Black Box една шепа избраници на съдбата имахме невероятното щастие да присъстваме на концерта на Jeff Scott Soto и група Tempestt – едно фантастично и незабравимо преживяване! Толкова бях изпълнен от емоцията на преживяното, че ми трябваха три дни, за да се фокусирам и да успея да опиша впечатленията си от онази вечер!
Малките, „домашни“ концерти дават възможност за по-пряк контакт между изпълнителя и публиката и винаги се получава по-добро шоу, отколкото на големите изстъпления на стадион, където едва виждаш и чуваш своите любимци. Затова винаги съм предпочитал малки концерти, въпреки че у нас рядко се случват такива (друг такъв пример е концертът на Evergrey миналата година), но това, на което бяхме свидетели онази вечер надмина всичките ми очаквания!
Джеф надмина себе си и показа, че е един голям певец и голям шоумен – човек, който се кефи невероятно много на това, което прави и раздава душата си на публиката. За първи път видях на живо невероятният му талант да импровизира, да се вдъхновява от най-разнообразна музика и да се шегува с публиката.
То не бяха поздрави на български, то не бяха бъзици с групата, обяснения в любов към България и дружно наливане с ракия. Оказа се, че Джеф не идва за първи път у нас (как ли съм го пропуснал преди?) и вече и истински приятел на България, почитател на българските жени и на нашата легендарна национална напитка.
Върха на майтапа беше обявата му да се кандидатира за следващото издание на Мюзик Айдъл и да участва с придобилата култов статут песен „Кен Лий“ 🙂 Няма да се учудя, ако един ден тази песен полети в космоса и това ще е най-важното, което хората на земята и извън нея ще знаят за България.
Песните, които изпя, бяха от различни периоди от кариерата му – имаше неща от най-новия му албум, който предстои да излезе, от по-стари солови албуми и от времето на група Talsiman, с която може би е написал най-добрите си парчета. На последния бис изпълниха едно парче на Journey – групата, където Jeff се задържа съвсем за кратко, а когато започна да пее „I am a Viking“ – любимата ми песен от култовия албум „Marching Out“ на Yngwie Malmsteen – залата просто се взриви. Жалко, че изпя само един куплет – явно не искаше да се връща задълго толкова назад в миналото.
Много съм доволен и от представянето на група Tempestt. Не само бяха изключително добри инструменталисти, но и подкрепяха Джеф с перфектни бек вокали, а на моменти техния певец BJ се включваше и солово в едни чудесни дуети с батко Джеф. Групата загря публиката с кратко самостоятелно изпълнение преди на сцената да излезе Jeff Scott Soto, което никак не беше лошо. Личеше си, че още са млади и имат нужда да поработят на композирането на песни – не случайно най-много овации обраха кавърите „Start from the Dark“ на Europe и вечната „Burn“ на Deep Purple, но като изпълнители бяха на изключително високо ниво.
Някрая нямаше среща с публиката, на което много се надявах, но група фенове успяхме да хванем басиста на Tempestt Paulo Soza на излизане от тоалетната и да го изнудим за кратък разговор и няколко автографа. За съжаление, младежът беше погълнал доста голямо количество алкохол (не беше само ракията, която пиха на сцената) и трудно се държеше на краката си. Все пак, доволен съм, че успях да си купя тениска на Джеф, както и дебютния албум на групата с автограф от Paulo.
В заключение мога да кажа, че този концерт беше някакво пречистване за мен. Имах нужда от емоционален отдушник и шоуто на Jeff Scott Soto беше идеалния вариант. Много готина музика, много настроение, невероятен купон!
За тези, които не познават Джеф и неговото творчесто (срамота!), мога да кажа, че той е музикант, който трудно се вписва в някакви рамки. Започнал на 18 години като хард рок и хеви метъл вокалист, неговите музикални вкусове минават през всички стилове като поп, фънк и дори рап. Много обича хубавата песен и често прави кавъри на любимите си изпълнители, сред които Seal и Madona. Изключително силно повлиян от творчеството на Queen и на своя идол Freddie Mercury, записва няколко кавъра на Queen, което става причина мениджърите на официалния фен-клуб на Queen да го поканят да изнесе самостоятелен концерт с техни песни, където доказва, че неговите вокални и артистични качества не отстъпват на тези на великия Фреди. За 25-те години на сцена е написал и изпял толкова много песни, че доста хора могат да му завидят за активността и неизчерпаемата енергия. Повече информация за него можете да прочетете кратката му биография от Wikipedia или от официалния му сайт.
Сигурно пак ще бъда критикуван, че не съобщих предварително, но и аз успях да науча малко преди самия концерт. Този път нямаше реклами и за концерта разбрах съвсем случайно. По този повод напомням за концерта на Kamelot, който предстои на 18.04.2008 – да не каже някой „Не чух, не разбрах“ – всички да сте там! 🙂
Публикувано на Музика и тагнатоBlack Box, концерт, hard rock, heavy metal, Jeff Scott Soto, Tempestt. Запазване в отметки на връзката.
5 Responses to Stand Up and Shout: I am a Viking! Концертът на Jeff Scott Soto в София
петък, 21 март, 2008 в 18:46
Преди вселенският хит „Кен ли“ да бъде изстрелян в Космоса, трябва веднъж завинаги да се запомни, че тази епохална творба се казва всъщност „Кен ли тулибиди будауджу“!
ititokotoko каза:
събота, 22 март, 2008 в 11:13
Ето клипчетата от концерта…
http://zazz.bg/play:d363faba
http://zazz.bg/play:61784272
Тук има снимки: http://www.zrockbg.com/forum/viewtopic.php?t=2852
Беше невероятно изживяване…JSS е ай-великия!!!
Seaborn каза:
четвъртък, 17 април, 2008 в 00:15
Джеф беше миналата година в Бургас две поредни вечери, едната подгрява Ахта (!?@!?!), а втората пя в бургаското караоке с местната група G.R.A.S. Страхотно беше! ;))
четвъртък, 17 април, 2008 в 00:16
…подгрява АХАТ, разбира се, не Ахта. ;))
четвъртък, 17 април, 2008 в 12:44
Ясно. Затова явно не съм разбрал – защото е бил в Бургас. Той обаче е голям български фен и се надявам пак да идва.